CELEX: 52017JC0040
Language: el
Date: 2017-10-31
Title: Κοινή πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ για τον καθορισμό της θέσης που θα πρέπει να ληφθεί, εξ ονόματος της Ένωσης, στο πλαίσιο της κοινής υπουργικής επιτροπής και της κοινής επιτροπής συνεργασίας που συστάθηκαν με τη συμφωνία στρατηγικής εταιρικής σχέσης μεταξύ της Ευρωπαϊκής Ένωσης και των κρατών μελών της, αφενός, και του Καναδά, αφετέρου, όσον αφορά την προβλεπόμενη έγκριση του εσωτερικού κανονισμού της κοινής υπουργικής επιτροπής, της εντολής της κοινής επιτροπής συνεργασίας και της εντολής των υποεπιτροπών που συστήνονται από την κοινή επιτροπή συνεργασίας.

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες,31.10.2017
            JOIN(2017) 40 final
            2017/0279(NLE)
            Κοινή πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για τον καθορισμό της θέσης που θα πρέπει να ληφθεί, εξ ονόματος της Ένωσης, στο πλαίσιο της κοινής υπουργικής επιτροπής και της κοινής επιτροπής συνεργασίας που συστάθηκαν με τη συμφωνία στρατηγικής εταιρικής σχέσης μεταξύ της Ευρωπαϊκής Ένωσης και των κρατών μελών της, αφενός, και του Καναδά, αφετέρου, όσον αφορά την προβλεπόμενη έγκριση του εσωτερικού κανονισμού της κοινής υπουργικής επιτροπής, της εντολής της κοινής επιτροπής συνεργασίας και της εντολής των υποεπιτροπών που συστήνονται από την κοινή επιτροπή συνεργασίας. 
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΑΝΤΙΚΕΙΜΕΝΟ ΤΗΣ ΠΡΟΤΑΣΗΣ
            
            
               Η παρούσα πρόταση αφορά την απόφαση για τον καθορισμό της θέσης που θα πρέπει να ληφθεί, εξ ονόματος της Ένωσης, στο πλαίσιο της κοινής υπουργικής επιτροπής και της κοινής επιτροπής συνεργασίας που συστάθηκαν με τη συμφωνία στρατηγικής εταιρικής σχέσης μεταξύ της Ευρωπαϊκής Ένωσης και των κρατών μελών της, αφενός, και του Καναδά, αφετέρου, όσον αφορά την προβλεπόμενη έγκριση του εσωτερικού κανονισμού της κοινής υπουργικής επιτροπής, της εντολής της κοινής επιτροπής συνεργασίας και της εντολής των υποεπιτροπών που συστήνονται από την κοινή επιτροπή συνεργασίας. 
            
            
               2.ΠΛΑΙΣΙΟ ΤΗΣ ΠΡΟΤΑΣΗΣ
            
            
               2.1.Η συμφωνία στρατηγικής εταιρικής σχέσης ΕΕ-Καναδά
            
            
               
                  Η συμφωνία στρατηγικής εταιρικής σχέσης μεταξύ της Ευρωπαϊκής Ένωσης και των κρατών μελών της, αφενός, και του Καναδά, αφετέρου («η συμφωνία») αποσκοπεί στην αναβάθμιση της στρατηγικής σχέσης ΕΕ-Καναδά παρέχοντας ένα ολοκληρωμένο πλαίσιο συνεργασίας σε θέματα εξωτερικής πολιτικής και πολιτικής ασφάλειας και σε μεγάλο αριθμό πεδίων τομεακής πολιτικής. Η συμφωνία βασίζεται στις κοινές αξίες και αρχές της ΕΕ και του Καναδά όσον αφορά τη δημοκρατία, τα ανθρώπινα δικαιώματα, την ειρήνη και την ασφάλεια και το κράτος δικαίου, και επίσης έχει καταρτιστεί με τρόπο ώστε να εντατικοποιήσει και να επεκτείνει τον πολιτικό διάλογο και να προβάλει αυτές τις αξίες παγκοσμίως. Για τους σκοπούς αυτούς, η συμφωνία θεσπίζει μηχανισμούς διαρθρωμένης διαβούλευσης.
               
               
                  Η συμφωνία εφαρμόζεται προσωρινά από την 1η Απριλίου 2017.
               
            
            
               2.2.Κοινή υπουργική επιτροπή
            
            
               Η κοινή υπουργική επιτροπή συστήνεται με το άρθρο 27 παράγραφος 2 της συμφωνίας.  Βασικό καθήκον της είναι η επισκόπηση της συνολικής συνεργασίας μεταξύ της ΕΕ και του Καναδά και η παροχή στρατηγικής καθοδήγησης για τη διευκόλυνση της εφαρμογής της συμφωνίας, τη διασφάλιση της συνοχής και την επέκταση του πεδίου εφαρμογής της όπου είναι δυνατόν. 
            
            
               Ειδικότερα, η κοινή υπουργική επιτροπή θα αποτιμά την κατάσταση της συνεργασίας βάσει ετήσιας έκθεσης που θα υποβάλλεται από την κοινή επιτροπή συνεργασίας. Θα διατυπώνει συστάσεις σχετικά με τις εργασίες της κοινής επιτροπής συνεργασίας, μεταξύ άλλων όσον αφορά νέους τομείς μελλοντικής συνεργασίας και την επίλυση διαφορών που ανακύπτουν από την εφαρμογή της συμφωνίας, βάσει του άρθρου 28 της συμφωνίας.
            
            
               Η κοινή υπουργική επιτροπή μπορεί να λαμβάνει αποφάσεις με σκοπό την επίτευξη των στόχων της συμφωνίας. Οι αποφάσεις θα εκδίδονται αφού ολοκληρωθούν από τα μέρη της συμφωνίας οι αντίστοιχες εσωτερικές διαδικασίες τους σύμφωνα με τις νομοθετικές και κανονιστικές τους διατάξεις.
            
            
               Η κοινή υπουργική επιτροπή απαρτίζεται από εκπροσώπους των μερών και η προεδρία της ασκείται από κοινού από τον υπουργό Εξωτερικών του Καναδά και τον Ύπατο Εκπρόσωπο της Ένωσης για θέματα εξωτερικής πολιτικής και πολιτικής ασφάλειας. Συνεδριάζει σε ετήσια βάση ή βάσει αμοιβαίας συμφωνίας, όποτε απαιτούν οι περιστάσεις. Η κοινή υπουργική επιτροπή εγκρίνει τους κανόνες και τις διαδικασίες της.
            
            
               2.3.Κοινή επιτροπή συνεργασίας
            
            
               Η κοινή επιτροπή συνεργασίας συστήνεται με το άρθρο 27 παράγραφος 3 της συμφωνίας. Τα κύρια καθήκοντά της είναι τα εξής: 
            
            
               - συνιστά προτεραιότητες σε σχέση με τη συνεργασία μεταξύ των συμβαλλόμενων μερών· 
            
            
               - παρακολουθεί τις εξελίξεις στη στρατηγική σχέση μεταξύ των συμβαλλόμενων μερών· 
            
            
               - ανταλλάσσει απόψεις και διατυπώνει προτάσεις για οποιαδήποτε θέματα κοινού ενδιαφέροντος· 
            
            
               - προβαίνει σε συστάσεις για βελτίωση της απόδοσης, μεγαλύτερη αποτελεσματικότητα και συνέργειες μεταξύ των μερών· 
            
            
               - μεριμνά για την ορθή λειτουργία της συμφωνίας· 
            
         
         
            
               - υποβάλλει ετήσια έκθεση στην κοινή υπουργική επιτροπή σχετικά με την κατάσταση της σχέσης· και
            
            
               - συστήνει υποεπιτροπές για να την επικουρούν κατά την εκτέλεση των καθηκόντων της. 
            
            
               Η κοινή επιτροπή συνεργασίας απαρτίζεται από εκπροσώπους και των δύο μερών και η προεδρία της ασκείται από κοινού από ανώτερο υπάλληλο της Ένωσης και ανώτερο υπάλληλο του Καναδά.  Συνέρχεται μία φορά τον χρόνο, εναλλάξ στην ΕΕ και στον Καναδά και συμφωνεί η ίδια την εντολή της. Η κοινή επιτροπή συνεργασίας δύναται να ζητεί από επιτροπές και συναφή όργανα που έχουν συσταθεί στο πλαίσιο υφιστάμενων διμερών συμφωνιών μεταξύ των μερών να παρέχουν τακτική ενημέρωση στην κοινή επιτροπή συνεργασίας σχετικά με τις δραστηριότητές τους, ως μέρος μιας συνεχιζόμενης και περιεκτικής επισκόπησης της σχέσης μεταξύ των μερών.
            
            
               2.4.Προβλεπόμενη πράξη της κοινής υπουργικής επιτροπής
            
            
               Η κοινή υπουργική επιτροπή πρέπει να εκδώσει απόφαση σχετικά με την έγκριση του εσωτερικού κανονισμού της κοινής υπουργικής επιτροπής («η προβλεπόμενη πράξη»).
            
            
               Σκοπός της προβλεπόμενης πράξης είναι να εγκριθεί, σύμφωνα με το άρθρο 27 παράγραφος 2 στοιχείο β) σημείο iv) της συμφωνίας, ο εσωτερικός κανονισμός που διέπει τη λειτουργία της κοινής υπουργικής επιτροπής ώστε να καταστεί δυνατή η εφαρμογή της συμφωνίας.
            
            
               2.5.Προβλεπόμενες πράξεις της κοινής επιτροπής συνεργασίας
            
            
               Η κοινή επιτροπή συνεργασίας πρέπει να εγκρίνει την εντολή της καθώς και την εντολή των υποεπιτροπών («οι προβλεπόμενες πράξεις»).
            
            
               Σκοπός των προβλεπόμενων πράξεων είναι να εγκριθούν, σύμφωνα με το άρθρο 27 παράγραφος 3 στοιχείο γ) και το άρθρο 27 παράγραφος 3 στοιχείο β) σημείο viii) της συμφωνίας, η εντολή στην οποία βασίζεται η λειτουργία της κοινής επιτροπής συνεργασίας και η εντολή των υποεπιτροπών που συστήνονται από την κοινή επιτροπή συνεργασίας ώστε να καταστεί δυνατή η εφαρμογή της συμφωνίας.
            
            
               3.ΘΕΣΗ ΠΟΥ ΘΑ ΠΡΕΠΕΙ ΝΑ ΛΗΦΘΕΙ ΕΞ ΟΝΟΜΑΤΟΣ ΤΗΣ ΕΝΩΣΗΣ
            
            
               Η θέση που θα πρέπει να ληφθεί εξ ονόματος της Ένωσης θα πρέπει να αποσκοπεί στην έγκριση του εσωτερικού κανονισμού της κοινής υπουργικής επιτροπής, της εντολής της κοινής επιτροπής συνεργασίας και της εντολής των υποεπιτροπών που συστήνονται από την κοινή επιτροπή συνεργασίας, όπως προβλέπεται στη συμφωνία.
            
            
               4.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               4.1.Διαδικαστική νομική βάση
            
            
               4.1.1.Αρχές
            
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».
            
            
               Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το εν λόγω όργανο. Περιλαμβάνει επίσης πράξεις που δεν έχουν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  1
               .
            
            
               4.1.2.Εφαρμογή στην προκειμένη περίπτωση
            
            
               Η κοινή υπουργική επιτροπή και η κοινή επιτροπή συνεργασίας καθώς και οι υποεπιτροπές της είναι όργανα που συστήνονται δυνάμει της συμφωνίας στρατηγικής εταιρικής σχέσης μεταξύ της Ευρωπαϊκής Ένωσης και των κρατών μελών της, αφενός, και του Καναδά, αφετέρου.
            
            
               Οι πράξεις που παρατίθενται στα παραρτήματα της παρούσας απόφασης και τις οποίες καλούνται να εγκρίνουν η κοινή υπουργική επιτροπή και η κοινή επιτροπή συνεργασίας είναι δεσμευτικές. Αυτό συμβαίνει διότι σύμφωνα με το άρθρο 27 παράγραφος 2 στοιχείο β) σημεία iv) και v) της συμφωνίας, η κοινή υπουργική επιτροπή πρέπει να εγκρίνει η ίδια τον εσωτερικό κανονισμό της και να λάβει αποφάσεις με την έγκριση και των δύο μερών, ενώ σύμφωνα με το άρθρο 27 παράγραφος 3 στοιχείο β) σημείο viii) και το άρθρο 27 παράγραφος 3 στοιχείο γ), η κοινή επιτροπή συνεργασίας πρέπει να συστήσει υποεπιτροπές και να συμφωνήσει η ίδια την εντολή της.
            
            
               Οι προβλεπόμενες πράξεις δεν συμπληρώνουν ούτε τροποποιούν το θεσμικό πλαίσιο της συμφωνίας.
            
         
         
            
               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.
            
            
               4.2. Ουσιαστική νομική βάση
            
            
               4.2.1.Αρχές
            
            
               Η ουσιαστική νομική βάση για την έκδοση απόφασης βάσει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προβλεπόμενης πράξης σε σχέση με την οποία λαμβάνεται θέση εξ ονόματος της Ένωσης. Εάν η προβλεπόμενη πράξη επιδιώκει διττό σκοπό ή απαρτίζεται από δύο συνιστώσες και εάν ένας από τους σκοπούς αυτούς ή μία από τις συνιστώσες αυτές μπορεί να χαρακτηριστεί κύριος/-α, ενώ ο/η άλλος/-η είναι απλώς παρακολουθηματικός/-ή, η απόφαση δυνάμει του άρθρου 218 παράγραφος 9 της ΣΛΕΕ πρέπει να βασιστεί μόνο σε μία ουσιαστική νομική βάση, ήτοι εκείνη που απαιτείται από τον κύριο ή επικρατούντα σκοπό ή από την κύρια ή επικρατούσα συνιστώσα.
            
            
               Όσον αφορά προβλεπόμενη πράξη η οποία επιδιώκει συγχρόνως πολλούς στόχους ή έχει πολλές συνιστώσες που συνδέονται άρρηκτα μεταξύ τους, χωρίς ο ένας/η μία να είναι παρακολουθηματικός/-ή σε σχέση με τον άλλο/την άλλη, η ουσιαστική νομική βάση για την έκδοση απόφασης δυνάμει του άρθρου 218 παράγραφος 9 της ΣΛΕΕ θα πρέπει να περιλαμβάνει, κατ’ εξαίρεση τις αντίστοιχες διαφορετικές νομικές βάσεις.
            
            
               4.2.2.Εφαρμογή στην προκειμένη περίπτωση
            
            
               Ο κύριος στόχος και το περιεχόμενο των προβλεπόμενων πράξεων αφορούν την εφαρμογή της συμφωνίας.
            
            
               Οι στόχοι και οι συνιστώσες της συμφωνίας αφορούν τους τομείς της κοινής εξωτερικής πολιτικής και πολιτικής ασφάλειας και της τεχνικής συνεργασίας με τις αναπτυγμένες χώρες. Αυτές οι πτυχές της συμφωνίας είναι άρρηκτα συνδεδεμένες χωρίς η μία να είναι παρακολουθηματική σε σχέση με την άλλη. Η υπογραφή της συμφωνίας και η προσωρινή εφαρμογή βασίστηκαν στο άρθρο 37 της Συνθήκης για την Ευρωπαϊκή Ένωση (ΣΕΕ) και στο άρθρο 212 παράγραφος 1 της Συνθήκης για τη λειτουργία της Ευρωπαϊκής Ένωσης (ΣΛΕΕ). 
            
            
               Ως εκ τούτου, οι προβλεπόμενες πράξεις θα πρέπει να βασίζονται στις ίδιες ουσιαστικές νομικές βάσεις.
            
            
               5.ΣΥΜΠΕΡΑΣΜΑ
            
            
               Λαμβανομένων υπόψη των ανωτέρω, η νομική βάση της προτεινόμενης απόφασης θα πρέπει επομένως να είναι το άρθρο 37 της ΣΕΕ και το άρθρο 212 παράγραφος 1 της ΣΛΕΕ, σε συνδυασμό με το άρθρο 218 παράγραφος 9 ΣΛΕΕ. 
            
            
               2017/0279 (NLE)
            
            
               Κοινή πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               για τον καθορισμό της θέσης που θα πρέπει να ληφθεί, εξ ονόματος της Ένωσης, στο πλαίσιο της κοινής υπουργικής επιτροπής και της κοινής επιτροπής συνεργασίας που συστάθηκαν με τη συμφωνία στρατηγικής εταιρικής σχέσης μεταξύ της Ευρωπαϊκής Ένωσης και των κρατών μελών της, αφενός, και του Καναδά, αφετέρου, όσον αφορά την προβλεπόμενη έγκριση του εσωτερικού κανονισμού της κοινής υπουργικής επιτροπής, της εντολής της κοινής επιτροπής συνεργασίας και της εντολής των υποεπιτροπών που συστήνονται από την κοινή επιτροπή συνεργασίας. 
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 37,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 212 παράγραφος 1 σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής και της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
            
            
               Εκτιμώντας τα ακόλουθα:
            
         
         
            
               (1)
                     Η συμφωνία στρατηγικής εταιρικής σχέσης μεταξύ της Ευρωπαϊκής Ένωσης και των κρατών μελών της, αφενός, και του Καναδά, αφετέρου («η συμφωνία») υπεγράφη στις Βρυξέλλες στις 30 Οκτωβρίου 2016 και εφαρμόζεται προσωρινά από την 1η Απριλίου 2017. 
            
            
               (2)
                     Με το άρθρο 27 παράγραφοι 2 και 3 της συμφωνίας συστήνεται κοινή υπουργική επιτροπή και κοινή επιτροπή συνεργασίας για τη διευκόλυνση της εφαρμογής της συμφωνίας.
            
            
               (3) 
                     Το άρθρο 27 παράγραφος 2 στοιχείο β) σημείο iv) της συμφωνίας προβλέπει ότι η κοινή υπουργική επιτροπή πρέπει να εγκρίνει τον εσωτερικό κανονισμό της και το άρθρο 27 παράγραφος 3 στοιχείο γ) της συμφωνίας προβλέπει ότι η κοινή επιτροπή συνεργασίας πρέπει να συμφωνήσει η ίδια την εντολή της. Το άρθρο 27 παράγραφος 3 στοιχείο β) σημείο viii) προβλέπει ότι η κοινή επιτροπή συνεργασίας συστήνει υποεπιτροπές για να την επικουρούν κατά την εκτέλεση των καθηκόντων της.
            
            
               (4)
                     Το άρθρο 27 παράγραφος 2 στοιχείο β) σημείο ii) της συμφωνίας προβλέπει ότι η προεδρία της κοινής υπουργικής επιτροπής πρέπει να ασκείται από κοινού από τον υπουργό Εξωτερικών του Καναδά και τον Ύπατο Εκπρόσωπο της Ένωσης για θέματα εξωτερικής πολιτικής και πολιτικής ασφάλειας. Το άρθρο 27 παράγραφος 3 στοιχείο γ) προβλέπει ότι η προεδρία της κοινής επιτροπής συνεργασίας πρέπει να ασκείται από κοινού από ανώτερο υπάλληλο του Καναδά και ανώτερο υπάλληλο της Ένωσης.
            
            
               (5) 
                     Για να διασφαλιστεί η αποτελεσματική εφαρμογή της συμφωνίας, θα πρέπει να εγκριθούν ο εσωτερικός κανονισμός της κοινής υπουργικής επιτροπής και η εντολή της κοινής επιτροπής συνεργασίας καθώς και η εντολή των υποεπιτροπών της.
            
            
               (6) 
                     Η θέση της Ένωσης στο πλαίσιο της κοινής υπουργικής επιτροπής και της κοινής επιτροπής συνεργασίας θα πρέπει συνεπώς να βασίζεται στα επισυναπτόμενα σχέδια κειμένων για τον εσωτερικό κανονισμό της κοινής υπουργικής επιτροπής, την εντολή της κοινής επιτροπής συνεργασίας και την εντολή των υποεπιτροπών της. 
            
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               (1)
                     Η θέση που θα πρέπει να ληφθεί εξ ονόματος της Ένωσης στο πλαίσιο της κοινής υπουργικής επιτροπής ΕΕ-Καναδά βασίζεται στο κείμενο του εσωτερικού κανονισμού της κοινής υπουργικής επιτροπής που επισυνάπτεται στην παρούσα απόφαση.
            
            
               (2)
                     Η θέση που θα πρέπει να ληφθεί εξ ονόματος της Ένωσης στο πλαίσιο της κοινής επιτροπής συνεργασίας ΕΕ-Καναδά βασίζεται στο κείμενο της εντολής της κοινής επιτροπής συνεργασίας και στο κείμενο της εντολής των υποεπιτροπών τα οποία επισυνάπτονται στην παρούσα απόφαση. 
            
            
               Άρθρο 2
            
            
               Η παρούσα απόφαση απευθύνεται στην Επιτροπή και την Ύπατη Εκπρόσωπο της Ευρωπαϊκής Ένωσης για θέματα εξωτερικής πολιτικής και πολιτικής ασφαλείας.
            
            
               Βρυξέλλες,
            
            
                  Για το Συμβούλιο
            
            
                  Ο Πρόεδρος
            
         
         
            
                  
                     (1)
                  Υπόθεση C-399/12, Γερμανία κατά Συμβουλίου (ΔΟΑΟ), ECLI:EU:C:2014:2258, σκέψεις 61-64. 
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες,31.10.2017
            JOIN(2017) 40 final
            ΠΑΡΑΡΤΗΜΑΤΑ
            στην
            Κοινή πρόταση για απόφαση του Συμβουλίου
            για τον καθορισμό της θέσης που θα πρέπει να ληφθεί, εξ ονόματος της Ένωσης, στο πλαίσιο της κοινής υπουργικής επιτροπής  και της κοινής επιτροπής συνεργασίας που συστάθηκαν με τη συμφωνία στρατηγικής εταιρικής σχέσης μεταξύ της Ευρωπαϊκής Ένωσης και των κρατών μελών της, αφενός, και του Καναδά, αφετέρου, όσον αφορά την προβλεπόμενη έγκριση του εσωτερικού κανονισμού της κοινής υπουργικής επιτροπής, της εντολής της κοινής επιτροπής συνεργασίας και της εντολής των υποεπιτροπών που συστήνονται από την κοινή επιτροπή συνεργασίας.
            
               
         
         
            
               ΠΑΡΑΡΤΗΜΑ 1
            
            
            
               Εσωτερικός κανονισμός για την κοινή υπουργική επιτροπή
            
            
            
               Η ΚΟΙΝΗ ΥΠΟΥΡΓΙΚΗ ΕΠΙΤΡΟΠΗ ΕΕ-ΚΑΝΑΔΑ, 
            
            
               Έχοντας υπόψη τη συμφωνία στρατηγικής εταιρικής σχέσης μεταξύ της Ευρωπαϊκής Ένωσης και των κρατών μελών της, αφενός, και του Καναδά, αφετέρου («η συμφωνία»), και ιδίως το άρθρο 27, 
            
            
               Εκτιμώντας τα ακόλουθα:
            
            
               (1)Σύμφωνα με το άρθρο 30 παράγραφος 2 της συμφωνίας, η συμφωνία εφαρμόζεται προσωρινά από την 1η Απριλίου 2017.
            
            
               (2)Σύμφωνα με το άρθρο 27 παράγραφος 2 στοιχείο β) σημείο iv) της συμφωνίας, η κοινή υπουργική επιτροπή πρέπει να εγκρίνει τον εσωτερικό κανονισμό της.
            
            
               ΑΠΟΦΑΣΙΖΕΙ: 
            
            
               Εγκρίνεται ο εσωτερικός κανονισμός της κοινής υπουργικής επιτροπής, όπως παρατίθεται στο παράρτημα.
            
            
               Υπεγράφη στ..., xxxx. 
            
            
                     
                  
                  
                     
                        Για την κοινή υπουργική επιτροπή ΕΕ-Καναδά
                     
                     
                        Οι συμπρόεδροι
                     
                  
               
               ΠΑΡΑΡΤΗΜΑ 
            
            
               Εσωτερικός κανονισμός της κοινής υπουργικής επιτροπής 
            
            
               Καθήκοντα 
            
            
               1. Η κοινή υπουργική επιτροπή θα εκτελεί τα ακόλουθα καθήκοντα: 
            
            
               α)θα αποτιμά την κατάσταση της σχέσης βάσει ετήσιας έκθεσης που θα υποβάλλεται από την κοινή επιτροπή συνεργασίας·  
            
            
               β)θα διατυπώνει συστάσεις σχετικά με τις εργασίες της κοινής επιτροπής συνεργασίας, συμπεριλαμβανομένων των νέων τομέων για μελλοντική συνεργασία· 
            
         
         
            
               γ)θα λαμβάνει αποφάσεις με την έγκριση και των δύο μερών της συμφωνίας·
            
            
               δ)θα διατυπώνει συστάσεις σχετικά με τυχόν διαφορές που ανακύπτουν από την εφαρμογή της συμφωνίας, βάσει του άρθρου 28 της συμφωνίας. 
            
            
            
               Προεδρία, σύνθεση και συμμετέχοντες
            
            
               1. Η προεδρία της κοινής υπουργικής επιτροπής θα ασκείται από κοινού από τον υπουργό Εξωτερικών του Καναδά και τον Ύπατο Εκπρόσωπο της Ένωσης για θέματα εξωτερικής πολιτικής και πολιτικής ασφάλειας.
            
            
               2. Κάθε μέρος της συμφωνίας θα ενημερώνει τη γραμματεία για τη σύνθεση της αντιπροσωπείας του πριν από κάθε συνεδρίαση της κοινής υπουργικής επιτροπής.
            
            
               3. Οι συμπρόεδροι μπορούν να προσκαλέσουν εμπειρογνώμονες ή εκπροσώπους άλλων φορέων στη συνεδρίαση ως παρατηρητές ή για να παράσχουν πληροφορίες σχετικά με συγκεκριμένο θέμα.
            
            
            
               Συνεδριάσεις
            
            
               1. Η κοινή υπουργική επιτροπή θα συνεδριάζει σε ετήσια βάση ή βάσει αμοιβαίας συμφωνίας, όποτε απαιτούν οι περιστάσεις. Οι συνεδριάσεις της κοινής υπουργικής επιτροπής θα διεξάγονται εναλλάξ στην Ευρωπαϊκή Ένωση και στον Καναδά ή σε οποιονδήποτε άλλο τόπο συμφωνηθεί από κοινού από τους συμπροέδρους, σε ημερομηνία η οποία καθορίζεται με κοινή συμφωνία. 
            
            
               2. Οι συνεδριάσεις της κοινής υπουργικής επιτροπής θα διεξάγονται κεκλεισμένων των θυρών, εκτός εάν οι συμπρόεδροι αποφασίσουν, με την έγκριση των μερών της συμφωνίας, ότι η συνεδρίαση θα διεξαχθεί δημοσίως. 
            
            
            
               Γραμματεία
            
            
               1. Ένας εκπρόσωπος της Ευρωπαϊκής Υπηρεσίας Εξωτερικής Δράσης και ένας εκπρόσωπος του Υπουργείου Εξωτερικών του Καναδά θα ασκούν από κοινού τα καθήκοντα γραμματέων της κοινής υπουργικής επιτροπής. Σχετικές ανακοινώσεις προς και από τους συμπροέδρους θα διαβιβάζονται στους γραμματείς. 
            
            
               2. Η γραμματεία θα διασφαλίζει τη διενέργεια τακτικών επαφών, μεταξύ άλλων μέσω βιντεοδιάσκεψης, πριν από τις συνεδριάσεις της κοινής υπουργικής επιτροπής με σκοπό να καταγραφεί η εξέλιξη θεματικών διαλόγων οι οποίοι ενδέχεται να έχουν διεξαχθεί πριν από τη συνεδρίαση της κοινής υπουργικής επιτροπής. Το περιεχόμενο των εν λόγω ανταλλαγών θα τροφοδοτεί την ημερήσια διάταξη της συνεδρίασης της κοινής υπουργικής επιτροπής.
            
            
            
               Ημερήσια διάταξη των συνεδριάσεων
            
            
               1. Η γραμματεία του μέρους της συμφωνίας που φιλοξενεί τη συνεδρίαση θα καταρτίζει προσωρινή ημερήσια διάταξη για κάθε συνεδρίαση. Η προσωρινή ημερήσια διάταξη θα διαβιβάζεται, μαζί με οποιαδήποτε σχετικά έγγραφα, στα μέρη της συμφωνίας τουλάχιστον 15 εργάσιμες ημέρες πριν από την έναρξη της συνεδρίασης, εκτός εάν δεν το επιτρέπουν οι περιστάσεις. 
            
            
               2. Η ημερήσια διάταξη θα εγκρίνεται από τους συμπροέδρους και στη συνέχεια θα εγκρίνεται από την κοινή υπουργική επιτροπή κατά την έναρξη κάθε συνεδρίασης. Στην ημερήσια διάταξη μπορούν να εγγραφούν και άλλα θέματα πέραν αυτών που εμφανίζονται στην προσωρινή ημερήσια διάταξη, εφόσον το αποφασίσουν οι συμπρόεδροι.
            
            
               Κοινή υπουργική δήλωση
            
         
         
            
               1. Τα μέρη θα εγκρίνουν δήλωση της κοινής υπουργικής επιτροπής στο τέλος κάθε συνεδρίασης. Η εν λόγω δήλωση θα δημοσιοποιείται και μπορεί να περιλαμβάνει τυχόν συστάσεις οι οποίες έχουν εγκριθεί από τα μέρη της συμφωνίας. 
            
            
               Αποφάσεις και συστάσεις 
            
            
               1. Η κοινή υπουργική επιτροπή μπορεί να λαμβάνει αποφάσεις ή να διατυπώνει συστάσεις με σκοπό την επίτευξη των στόχων της συμφωνίας.
            
            
               2. Οι αποφάσεις και οι συστάσεις της κοινής υπουργικής επιτροπής θα εκδίδονται με κοινή έγκριση των μερών της συμφωνίας και θα κοινοποιούνται για την πλευρά της ΕΕ, κατά περίπτωση, στη Γενική Γραμματεία της Ευρωπαϊκής Επιτροπής, στην Ευρωπαϊκή Υπηρεσία Εξωτερικής Δράσης, στις μόνιμες αντιπροσωπείες των κρατών μελών στην Ευρωπαϊκή Ένωση, στη Γενική Γραμματεία του Συμβουλίου της ΕΕ και, για την καναδική πλευρά, στις αρμόδιες καναδικές αρχές. 
            
            
               3. Οι αποφάσεις θα εκδίδονται αφού ολοκληρωθούν από τα μέρη της συμφωνίας οι αντίστοιχες εσωτερικές διαδικασίες τους σύμφωνα με τις νομοθετικές και κανονιστικές τους διατάξεις.
            
            
               4. Οι αποφάσεις και οι συστάσεις της κοινής υπουργικής επιτροπής θα συντάσσονται σε δύο γνήσια αντίγραφα υπογεγραμμένα από τους συμπροέδρους. 
            
            
               5. Σε επείγουσες περιπτώσεις, οι αποφάσεις και οι συστάσεις μπορούν να εγκρίνονται εκτός επίσημης συνεδρίασης της κοινής υπουργικής επιτροπής μέσω γραπτής διαδικασίας. Τέτοιου είδους αποφάσεις και συστάσεις θα πρέπει να κοινοποιούνται στα μέρη της συμφωνίας.
            
            
               Δαπάνες
            
            
               1. Κάθε μέρος της συμφωνίας θα αναλαμβάνει τις δαπάνες τις οποίες συνεπάγεται η συμμετοχή του στις συνεδριάσεις της κοινής υπουργικής επιτροπής, όσον αφορά τόσο τα έξοδα προσωπικού, ταξιδιού και διαμονής, όσο και τα έξοδα ταχυδρομείου και τηλεπικοινωνιών. 
            
            
               2. Κάθε μέρος της συμφωνίας θα αναλαμβάνει τις δαπάνες τις οποίες συνεπάγονται για το ίδιο η διερμηνεία κατά τις συνεδριάσεις και η μετάφραση.
            
            
               3. Το μέρος της συμφωνίας που φιλοξενεί συνεδρίαση θα αναλαμβάνει τις δαπάνες διοργάνωσης της συνεδρίασης και της αναπαραγωγής εγγράφων. 
            
            
               Εμπιστευτικότητα 
            
            
               Όταν ένα μέρος της συμφωνίας υποβάλει στην κοινή υπουργική επιτροπή πληροφορίες που έχουν χαρακτηριστεί εμπιστευτικές, το άλλο μέρος αντιμετωπίζει τις πληροφορίες αυτές ως τέτοιες.
            
            
               
            
            
            
               ΠΑΡΑΡΤΗΜΑ 2
            
            
               Εντολή για την κοινή επιτροπή συνεργασίας
            
            
            
               Η ΚΟΙΝΗ ΕΠΙΤΡΟΠΗ ΣΥΝΕΡΓΑΣΙΑΣ ΕΕ-ΚΑΝΑΔΑ, 
            
         
         
            
               Έχοντας υπόψη τη συμφωνία στρατηγικής εταιρικής σχέσης μεταξύ της Ευρωπαϊκής Ένωσης και των κρατών μελών της, αφενός, και του Καναδά, αφετέρου («η συμφωνία»), και ιδίως το άρθρο 27, 
            
            
               Εκτιμώντας τα ακόλουθα:
            
            
               (1)Σύμφωνα με το άρθρο 30 παράγραφος 2 της συμφωνίας, η συμφωνία εφαρμόζεται προσωρινά από την 1η Απριλίου 2017.
            
            
               (2)Σύμφωνα με το άρθρο 27 παράγραφος 3 στοιχείο γ) της συμφωνίας, η κοινή επιτροπή συνεργασίας εγκρίνει την εντολή της. 
            
            
            
               ΕΓΚΡΙΝΕΙ: 
            
            
               Εγκρίνεται η εντολή της κοινής επιτροπής συνεργασίας, όπως παρατίθεται στο παράρτημα.
            
            
               Υπεγράφη στ..., xxxx. 
            
            
            
                     
                  
                  
                     
                        Για την κοινή επιτροπή συνεργασίας ΕΕ-Καναδά
                     
                     
                     
                     
                        Οι συμπρόεδροι
                     
                  
               
               ΠΑΡΑΡΤΗΜΑ 
            
            
               Εντολή της κοινής επιτροπής συνεργασίας 
            
            
               Καθήκοντα 
            
            
               Η κοινή επιτροπή συνεργασίας θα εκτελεί τα ακόλουθα καθήκοντα:
            
            
               α)θα συνιστά προτεραιότητες σε σχέση με τη συνεργασία μεταξύ των μερών της συμφωνίας·
            
            
               β)θα παρακολουθεί τις εξελίξεις στη στρατηγική σχέση μεταξύ των συμβαλλόμενων μερών της συμφωνίας·
            
            
               γ)θα ανταλλάσσει απόψεις και θα διατυπώνει προτάσεις για οποιαδήποτε θέματα κοινού ενδιαφέροντος·
            
            
               δ)θα προβαίνει σε συστάσεις για βελτίωση της απόδοσης, μεγαλύτερη αποτελεσματικότητα και συνέργειες μεταξύ των μερών της συμφωνίας·
            
            
               ε)θα μεριμνά για την ορθή λειτουργία της συμφωνίας·
            
            
               στ)θα υποβάλλει ετήσια έκθεση στην κοινή υπουργική επιτροπή σχετικά με την κατάσταση της σχέσης, την οποία τα συμβαλλόμενα μέρη της συμφωνίας θα δημοσιοποιούν·
            
         
         
            
               ζ)θα αντιμετωπίζει δεόντως κάθε θέμα που παραπέμπεται σε αυτήν από τα συμβαλλόμενα μέρη της συμφωνίας στο πλαίσιο της συμφωνίας·
            
            
               η)θα συστήνει υποεπιτροπές για να την επικουρούν κατά την εκτέλεση των καθηκόντων της. Οι εν λόγω υποεπιτροπές θα πρέπει, ωστόσο, να μην επικαλύπτουν όργανα που έχουν συσταθεί βάσει άλλων συμφωνιών μεταξύ των μερών της συμφωνίας·
            
            
               θ)θα εξετάζει καταστάσεις κατά τις οποίες ένα μέρος της συμφωνίας θεωρεί ότι τα συμφέροντά του έχουν επηρεαστεί ή θα μπορούσαν να επηρεαστούν αρνητικά από τις διαδικασίες λήψης αποφάσεων σε τομείς συνεργασίας που δεν διέπονται από ειδική συμφωνία.
            
            
            
               Σύνθεση, προεδρία και συμμετέχοντες
            
            
               1. Η κοινή επιτροπή συνεργασίας θα απαρτίζεται από εκπροσώπους και των δύο μερών.
            
            
               2. Η προεδρία της κοινής επιτροπής συνεργασίας θα ασκείται από κοινού από ανώτερο υπάλληλο της Ευρωπαϊκής Υπηρεσίας Εξωτερικής Δράσης και από ανώτερο υπάλληλο του Υπουργείου Εξωτερικών του Καναδά.
            
            
               3. Κάθε μέρος της συμφωνίας θα ενημερώνει τους συμπροέδρους για τη σύνθεση της αντιπροσωπείας του πριν από κάθε συνεδρίαση της κοινής επιτροπής συνεργασίας.
            
            
               4. Οι συμπρόεδροι μπορούν να προσκαλέσουν εμπειρογνώμονες ή εκπροσώπους άλλων φορέων στη συνεδρίαση ως παρατηρητές ή για να παράσχουν πληροφορίες σχετικά με συγκεκριμένο θέμα.
            
            
            
               Συνεδριάσεις
            
            
               1. Η κοινή επιτροπή συνεργασίας θα συνέρχεται σε ετήσια βάση, ή όπως θα ορίζεται με κοινή συμφωνία. Οι συνεδριάσεις της κοινής επιτροπής συνεργασίας θα συγκαλούνται από τους συμπροέδρους. Οι συνεδριάσεις θα διεξάγονται εναλλάξ στην Ευρωπαϊκή Ένωση και στον Καναδά, σε ημερομηνία η οποία θα καθορίζεται με κοινή συμφωνία. Έκτακτες συνεδριάσεις της κοινής επιτροπής συνεργασίας μπορούν να πραγματοποιούνται κατόπιν αιτήματος ενός εκ των μερών της συμφωνίας. 
            
            
               2. Με την έγκριση των συμπροέδρων, οι εν λόγω έκτακτες συνεδριάσεις της κοινής επιτροπής συνεργασίας μπορούν κατ’ εξαίρεση να διεξάγονται μέσω βιντεοδιάσκεψης ή τηλεδιάσκεψης.
            
            
               3. Οι συνεδριάσεις της κοινής επιτροπής συνεργασίας θα διεξάγονται κεκλεισμένων των θυρών, εκτός εάν οι συμπρόεδροι αποφασίσουν, με την έγκριση των μερών της συμφωνίας, ότι η συνεδρίαση θα διεξαχθεί δημοσίως. 
            
            
            
               Γραμματεία
            
            
               Ένας εκπρόσωπος της Ευρωπαϊκής Υπηρεσίας Εξωτερικής Δράσης και ένας εκπρόσωπος του Υπουργείου Εξωτερικών του Καναδά θα ασκούν από κοινού τα καθήκοντα γραμματέων της κοινής επιτροπής συνεργασίας. Σχετικές ανακοινώσεις προς και από τους συμπροέδρους θα διαβιβάζονται στους γραμματείς. 
            
            
            
               Ημερήσια διάταξη των συνεδριάσεων
            
            
               1. Η γραμματεία του μέρους της συμφωνίας που φιλοξενεί τη συνεδρίαση θα καταρτίζει προσωρινή ημερήσια διάταξη για κάθε συνεδρίαση κατόπιν διαβούλευσης με τη γραμματεία του άλλου μέρους. Η προσωρινή ημερήσια διάταξη θα διαβιβάζεται, μαζί με οποιαδήποτε σχετικά έγγραφα, στα μέρη της συμφωνίας τουλάχιστον 15 εργάσιμες ημέρες πριν από την έναρξη της συνεδρίασης. Οι συμπρόεδροι μπορούν, με την έγκριση των μερών εάν είναι απαραίτητο, να καθορίσουν διαφορετική προθεσμία για δεδομένη συνεδρίαση. 
            
         
         
            
               2. Οποιοδήποτε από τα μέρη της συμφωνίας μπορεί να υποβάλει στη γραμματεία αίτημα συμπερίληψης ενός θέματος στην ημερήσια διάταξη. Η προσωρινή ημερήσια διάταξη θα περιλαμβάνει όλα τα θέματα για τα οποία η γραμματεία έχει λάβει σχετικό αίτημα το αργότερο 21 εργάσιμες ημέρες πριν από την ημερομηνία της συνεδρίασης.
            
            
               3. Η ημερήσια διάταξη θα εγκρίνεται από τους συμπροέδρους και στη συνέχεια θα εγκρίνεται από την κοινή επιτροπή συνεργασίας κατά την έναρξη κάθε συνεδρίασης. Στην ημερήσια διάταξη μπορούν να εγγραφούν και άλλα θέματα πέραν αυτών που εμφανίζονται στην προσωρινή ημερήσια διάταξη, εφόσον το εγκρίνουν οι συμπρόεδροι.
            
            
               4. Τα μέρη της συμφωνίας θα διασφαλίζουν τη διενέργεια τακτικών επαφών, μεταξύ άλλων μέσω βιντεοδιάσκεψης, πριν από τις συνεδριάσεις της κοινής επιτροπής συνεργασίας με σκοπό να καταγραφεί η εξέλιξη διαλόγων θεματικού και γεωγραφικού ενδιαφέροντος οι οποίοι ενδέχεται να έχουν διεξαχθεί πριν από τη συνεδρίαση. Το περιεχόμενο των εν λόγω ανταλλαγών θα τροφοδοτεί την ημερήσια διάταξη της κοινής επιτροπής συνεργασίας.
            
            
               Πρακτικά
            
            
               1. Οι συμπρόεδροι θα συνοψίζουν τα συμπεράσματα στα οποία καταλήγει η κοινή επιτροπή συνεργασίας σε κάθε συνεδρίαση. Οι δύο γραμματείες θα εγκρίνουν τα σχέδια πρακτικών βάσει των εν λόγω συμπερασμάτων. Το πρώτο σχέδιο πρακτικών θα προτείνεται από τη γραμματεία που φιλοξένησε τη συνεδρίαση εντός 15 εργάσιμων ημερών από την ημερομηνία της συνεδρίασης. 
            
            
               2. Τα μέρη θα εγκρίνουν το σχέδιο εντός 30 εργάσιμων ημερών από την ημερομηνία της συνεδρίασης ή έως την ημερομηνία που τυχόν εγκρίνουν τα μέρη. Όταν τα μέρη εγκρίνουν το σχέδιο πρακτικών, υπογράφονται δύο πρωτότυπα από τους συμπροέδρους ιδιοχείρως και ηλεκτρονικά. 
            
            
            
               Συστάσεις 
            
            
               1. Οι συστάσεις της κοινής επιτροπής συνεργασίας θα εκδίδονται με κοινή έγκριση των μερών της συμφωνίας και θα περιλαμβάνονται στα κοινά πρακτικά. Τα πρακτικά θα κοινοποιούνται για την πλευρά της ΕΕ, κατά περίπτωση, στη Γενική Γραμματεία της Ευρωπαϊκής Επιτροπής, στην Ευρωπαϊκή Υπηρεσία Εξωτερικής Δράσης, στη Γενική Γραμματεία του Συμβουλίου της ΕΕ, στις μόνιμες αντιπροσωπείες των κρατών μελών στην Ευρωπαϊκή Ένωση και, για την καναδική πλευρά, στις αρμόδιες καναδικές αρχές.
            
            
               2. Η κοινή επιτροπή συνεργασίας θα διατυπώνει σχετικές συστάσεις για τυχόν διαφορές που ανακύπτουν από την εφαρμογή της συμφωνίας. Τέτοιου είδους συστάσεις θα διατυπώνονται σύμφωνα με το άρθρο 28 της συμφωνίας.
            
            
               Ετήσια έκθεση υπόψη της κοινής υπουργικής επιτροπής
            
            
               1. Η γραμματεία θα μεριμνά για την κατάρτιση ετήσιας έκθεσης σχετικά με την κατάσταση της σχέσης και για τη διαβίβασή της στα μέρη της συμφωνίας τουλάχιστον 15 εργάσιμες ημέρες πριν από συνεδρίαση της κοινής επιτροπής συνεργασίας.
            
            
               2.  Η κοινή επιτροπή συνεργασίας θα εγκρίνει την ετήσια έκθεση η οποία θα υποβάλλεται στην κοινή υπουργική επιτροπή, Στη συνέχεια, η έκθεση θα δημοσιοποιείται. 
            
            
               Δαπάνες
            
            
               1. Κάθε μέρος της συμφωνίας θα αναλαμβάνει τις δαπάνες τις οποίες συνεπάγεται η συμμετοχή του στις συνεδριάσεις της κοινής επιτροπής συνεργασίας, όσον αφορά τόσο τα έξοδα προσωπικού, ταξιδιού και διαμονής, όσο και τα έξοδα ταχυδρομείου και τηλεπικοινωνιών. 
            
            
               2. Κάθε μέρος της συμφωνίας θα αναλαμβάνει τις δαπάνες τις οποίες συνεπάγονται για το ίδιο η διερμηνεία κατά τις συνεδριάσεις και η μετάφραση.
            
            
               3. Το μέρος της συμφωνίας που φιλοξενεί τη συνεδρίαση θα αναλαμβάνει τις δαπάνες που σχετίζονται με τη διοργάνωση της συνεδρίασης και την αναπαραγωγή των εγγράφων. 
            
            
               Σύσταση υποεπιτροπών
            
            
               1. Η κοινή επιτροπή συνεργασίας μπορεί να συστήνει υποεπιτροπές για να την επικουρούν κατά την εκτέλεση των καθηκόντων της. Οι υποεπιτροπές θα αναφέρονται στην κοινή επιτροπή συνεργασίας έπειτα από κάθε συνεδρίασή τους και δεν θα επικαλύπτουν όργανα που έχουν συσταθεί βάσει άλλων συμφωνιών μεταξύ των μερών της συμφωνίας.   
            
            
               2. Η κοινή επιτροπή συνεργασίας μπορεί να καταργήσει οποιαδήποτε υφιστάμενη υποεπιτροπή, να ορίσει ή να τροποποιήσει την εντολή της ή να συστήσει περαιτέρω υποεπιτροπές. 
            
         
         
            
               Εμπιστευτικότητα 
            
            
               Όταν ένα μέρος της συμφωνίας υποβάλει στην κοινή επιτροπή συνεργασίας πληροφορίες που έχουν χαρακτηριστεί εμπιστευτικές, το άλλο μέρος αντιμετωπίζει τις πληροφορίες αυτές ως τέτοιες.
            
            
               ΠΑΡΑΡΤΗΜΑ 3
            
            
               Η ΚΟΙΝΗ ΕΠΙΤΡΟΠΗ ΣΥΝΕΡΓΑΣΙΑΣ ΕΕ-ΚΑΝΑΔΑ
            
            
            
               Οι υποεπιτροπές και η εντολή τους
            
            
               Η ΚΟΙΝΗ ΕΠΙΤΡΟΠΗ ΣΥΝΕΡΓΑΣΙΑΣ ΕΕ-ΚΑΝΑΔΑ,
            
            
               Έχοντας υπόψη τη συμφωνία στρατηγικής εταιρικής σχέσης μεταξύ της Ευρωπαϊκής Ένωσης και των κρατών μελών της, αφενός, και του Καναδά, αφετέρου («η συμφωνία»), και ιδίως το άρθρο 27 παράγραφος 3 στοιχείο β) σημείο viii) και το άρθρο 28 παράγραφος 2, καθώς και την εντολή της κοινής επιτροπής συνεργασίας,
            
            
               Εκτιμώντας τα ακόλουθα:
            
            
               (1)Για να καταστούν δυνατές οι συζητήσεις σε επίπεδο εμπειρογνωμόνων σχετικά με τους βασικούς τομείς που εμπίπτουν στο πεδίο εφαρμογής της συμφωνίας, η κοινή επιτροπή συνεργασίας μπορεί να συστήσει υποεπιτροπές.
            
            
            
               ΕΓΚΡΙΝΕΙ:
            
            
            
               Η εντολή κάθε μελλοντικής υποεπιτροπής θα είναι αυτή που καθορίζεται στο παράρτημα. 
            
            
               Υπογράφηκε στ...,
            
            
            
               Για την κοινή επιτροπή συνεργασίας ΕΕ-Καναδά
            
            
            
               Οι συμπρόεδροι
               
            
               ΠΑΡΑΡΤΗΜΑ  
            
         
         
            
               Εντολή των υποεπιτροπών της κοινής επιτροπής συνεργασίας που συστήνονται βάσει της συμφωνίας στρατηγικής εταιρικής σχέσης 
            
            
               Καθήκοντα
            
            
               1. Οι υποεπιτροπές της κοινής επιτροπής συνεργασίας («οι υποεπιτροπές») μπορούν να συζητούν την εφαρμογή της συμφωνίας στους τομείς τους οποίους καλύπτει. Μπορούν επίσης να συζητούν θέματα ή συγκεκριμένα σχέδια που αφορούν τον σχετικό τομέα διμερούς συνεργασίας, συμπεριλαμβανομένης της ερμηνείας της συμφωνίας. 
            
            
               2. Οι υποεπιτροπές θα εκτελούν τις εργασίες τους υπό την εποπτεία της κοινής επιτροπής συνεργασίας. Θα υποβάλλουν εκθέσεις και θα διαβιβάζουν τα πρακτικά και τα συμπεράσματά τους στους συμπροέδρους της κοινής επιτροπής συνεργασίας εντός 20 εργάσιμων ημερών έπειτα από κάθε συνεδρίαση.
            
            
               Σύνθεση και συμμετέχοντες
            
            
               1. Οι υποεπιτροπές θα απαρτίζονται από εκπροσώπους και των δύο μερών της συμφωνίας.
            
            
               2. Οι υποεπιτροπές μπορούν να καλούν εμπειρογνώμονες στις συνεδριάσεις τους και να ζητούν τη γνώμη τους για συγκεκριμένα σημεία της ημερήσιας διάταξης.
            
            
               3. Η προεδρία των υποεπιτροπών θα ασκείται από κοινού από τα μέρη της συμφωνίας.
            
            
            
               Γραμματεία
            
            
               Κάθε υποεπιτροπή θα αποφασίζει σχετικά με τον τρόπο ανάθεσης των γραμματειακών καθηκόντων ώστε να διασφαλίζεται η έγκαιρη υποβολή των εκθέσεων στην κοινή επιτροπή συνεργασίας.
            
            
            
               Συνεδριάσεις
            
            
               1. Οι υποεπιτροπές θα συνέρχονται όποτε το απαιτούν οι περιστάσεις, βάσει γραπτού αιτήματος ενός εκ των μερών της συμφωνίας. Κάθε συνεδρίαση θα πραγματοποιείται σε τόπο και ημερομηνία που θα εγκρίνουν από κοινού τα μέρη της συμφωνίας. Οι συνεδριάσεις είναι δυνατόν να πραγματοποιούνται επίσης με βιντεοδιάσκεψη.
            
            
               2. Οι συνεδριάσεις των υποεπιτροπών θα διεξάγονται κεκλεισμένων των θυρών, εκτός εάν οι συμπρόεδροι αποφασίσουν, με την έγκριση των μερών της συμφωνίας, ότι η συνεδρίαση θα διεξαχθεί δημοσίως. 
            
            
            
               Ημερήσια διάταξη των συνεδριάσεων
            
            
               Τα μέρη της συμφωνίας θα εγκρίνουν από κοινού την ημερήσια διάταξη των συνεδριάσεων των υποεπιτροπών. 
            
            
            
               Πρακτικά
            
         
         
            
               Τα μέρη της συμφωνίας θα συντάσσουν από κοινού σχέδιο πρακτικών για κάθε συνεδρίαση υποεπιτροπής. 
            
            
            
               Minutes
            
            
               The Parties to the Agreement will jointly draw up draft minutes of each sub-committee meeting.